REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/319-18

5. decembar 2018. godine

B e o g r a d

Z A P I S N I K

39. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 5. DECEMBRA 2018. GODINE

Sednica je počela u 14.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Jovanović, Jasmina Karanac, Snežana B. Petrović i Dalibor Radičević.

Sednici su prisustvovali zamenici članova Odbora: Ivana Nikolić (zamenik Jovice Jevtića), dr Danijela Stojadinović (zamenik Stefane Miladinović), Goran Kovačević (zamenik Zorana Milekića), i Olivera Pešić (zamenik Ivane Stojiljković).

Sednici nisu prisustvovali članovi Odbora: Dragan Vesović, Nenad Konstantinović, dr Vladimir Orlić, Ognjen Pantović, Marina Ristić, Saša Radulović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva trgovine, turizma i telekomunikacija: prof. dr Irini Reljin, pomoćnik ministra u Sektoru za elektronske komunikacije i poštanski saobraćaj, Milan Dobrijević, načelnik Odeljenja za razvoj Digitalne agende i Marija Vučinić, načelnik Odeljenja za poštanski saobraćaj i nadzor.

Odbor je, jednoglasno (9 glasova za), u skladu sa predlogom predsednika Odbora usvojio sledeći

D n e v n i r e d:

1. Razmatranje Izveštaja o radu Ministarstva trgovine, turizma i telekomunikacija za period od 01. oktobra 2017. godine do 29. decembra 2017. godine (broj 02-258/18 od 6. 02. 2018. godine);

2. Razmatranje Izveštaja o radu Ministarstva trgovine, turizma i telekomunikacija za period od 01. 01. 2018. godine do 31. 03. 2018. godine(broj 02-1061/18 od 25. 04. 2018. godine);

3. Razmatranje Izveštaja o radu Ministarstva trgovine, turizma i telekomunikacija za period od 01. 04. 2018. godine do 30. 06. 2018. godine (broj 02-2658/18 od 7. 08. 2018. godine);

4. Razmatranje Izveštaja o radu Ministarstva trgovine, turizma i telekomunikacija za period od 01. 07. 2018. godine do 30. 09. 2018. godine (broj 02-3384/18 od 2. 11. 2018. godine).

Predsednik Odbora, Katarina Rakić, predložila je da se obavi zajednički pretres o tačkama 1. do 4. Dnevnog reda. Odbor je jednoglasno (9 glasova za), usvojio ovaj predlog.

Pre prelaska na rad prema utvrđenom Dnevnom redu, Odbor je usvojio, jednoglasno (9 glasova za), zapisnik 38. sednice Odbora održane 3. decembra 2018. godine.

**Razmatranje prve do četvrte tačke Dnevnog reda**

U uvodnom izlaganju prof. dr Irini Reljin, pomoćnik ministra u Ministarstvu trgovine, turizma i telekomunikacija, je istakla da u sklopu aktivnosti Ministarstva postoje projekti zakonodavnog i strateškog karaktera. Što se tiče zakonodavnog okvira Vlada je u oktobru 2017. godine usvojila veoma važan zakon iz oblasti elektronskih komunikacija, koji predstavlja osnov za donošenje još 46 podzakonskih akata. Takođe, pripremljen je Zakon o razvoju širokopojasne infrastrukture. Što se tiče strateškog okvira, istaknuto je da je Ministarstvo donelo Strategiju razvoja novih mreža do 2023. godine, koja sadrži analizu stanja u elektronskim komunikacijama i trenutnu poziciju Republike Srbije. Osnovni cilj je da se omogući razvoj jedinstvenog digitalnog tržišta uz pomoć pet osnovnih stubova: sistemi 5G, internet, cloud computing, obrada velikih količina podataka i cyber security. Takođe, najavljena je prodaja spektra krajem naredne godine, odnosno aukcija koja će se odnositi na 5G sisteme. Posebno je ukazano da je Evropska komisija ponudila Srbiji kao jedinoj državi van Evropske Unije da učestvuje u projektu prekograničnog prelaza samoupravljačkih vozila, čemu je prethodilo potpisivanje pisma o namerama u Sofiji. Istaknut je i rad RCC (Regional cooperation council), kao i izrada određenih regionalnih dokumenata. Izdvojen je i projekat, u završnoj fazi, koji je rađen u saradnji sa korejskim institutom KISDI i koji se odnosi na razvoj širokopojasne infrastrukture, kao i projekat koji je finansirala Evropska banka za obnovu i razvoj.

U uvodnom izlaganju Marija Vučinić, predstavnik Ministarstva, je naglasila da kad je reč o poštanskim uslugama Vlada u novembru 2017. godine usvojila Predlog zakona o poštanskim uslugama koji je upućen Narodnoj skupštini na dalju proceduru. Imajući u vidu da je došlo do velikih promena u oblasti poštanskog tržišta od pada pismonosnih pošiljaka u celom svetu, do rasta paketskih pošiljaka usled razvoja elektronske trgovine javio se niz problema koji bi donošenje zakona trebalo da reši. Naglašeno je da se javila, pre svega, potreba za većom zaštitom korisnika poštanskih usluga, podizanjem novoa bezbednosti poštanskih pošiljaka, sprečavanjem odvijanja nelegalne trgovine putem poštanskih paketa, obezbeđivanjem uslova za obavljanje i održivost univerzalne poštanske usluge, dostupnosti poštanskih usluga osobama sa invaliditetom, kao i usklađivanjem Predloga zakona sa odredbama drugih zakona. Što se tiče neusklađenosti sa EU regulativom, Ministarstvo je obavilo analize i uočeno je da je postojeći Zakon o poštanskim uslugama u potpunosti usklađen sa Prvom poštanskom direktivom i delimično sa Drugom, odnosno direktivom 2002, kao i sa većinom odredaba treće ujedno i poslednje direktive, odnosno direktive 2008. Planirano je i proširivanje aktivnosti Regulatornog tela za oblast poštanskih usluga, smanjen je rok za reklamaciju korisnika sa 30 na 8 dana u unutrašnjem saobraćaju, dok je u međunarodnom saobraćaju taj rok usklađen sa Zakonom o potvrđivanju akata Svetskog poštanskog saveza kojim se reguliše oblast međunarodnog poštanskog saobraćaja. Zatim, napomenuto je da su uvedene bitne odredbe koje se prvenstveno odnose na identifikovanje pošiljalaca i primalaca vrednosnih i paketskih pošiljaka, novčanih iznosa i otkupnih pošiljaka kako bi se sprečila zloupotreba poštanskih pošiljaka i odvijanje nelegalne trgovine putem poštanskih paketa. Takođe, Predlog zakona je usklađen sa drugim zakonima kao što je Zakon o prekršajima, Zakon o zaštiti potrošača, Zakon o inspekcijskom nadzoru i dr. Istaknuto je da je izrađen i novi Pravilnik o utvrđivanju plana izdavanja prigodnih poštanskih maraka i vrednosnica za 2018. i 2019. godinu. Što se tiče aktivnosti na prestanku korišćenja pečata u poslovanju privrednih subjekata, kada je u pitanju oblast poštanskih usluga, održan je niz sastanaka u jedinici za imlementaciju strateških projekata kabineta premijera u kojima su učestvovali predstavnici resornog ministarstva, Poreske uprave, predstavnici tima za reformu Javne uprave, JP ,,Pošte Srbije“, Ratela, Naleda itd. Takođe, pripremljen je Izveštaj o realizaciji strategije razvoja poštanskih usluga u Republici Srbiji za period od 2017-2020. godine. U navedenom izveštajnom periodu usvojen je i Zaključak kojim je prihvaćena platforma za učestvovanje predstavnika Republike Srbije na vanrednom kongresu Svetskog poštanskog saveza, koji je održan u Adis Abebi, u Etiopiji od 3-7. septembra i na kojem su donete tri izmene. Sprovođene su međunarodne aktivnosti u okviru Evropskog komiteta za poštansku regulativu gde su predstavnici učestvovali na sastancima radnih grupa, kao i na plenarnom zasedanju, takođe, vršene su aktivnosti u procesu pristupanja Evropskoj Uniji. Sproveden je projekat Plak (policy legal advise center) i projekat Plak 2 u okviru pregovaračkog Poglavlja 3, a na osnovu koga su pripremljeni i Nacrti podzakonskih akata budućeg zakona o poštanskim uslugama i realizovane brojne radionice. Što se tiče inspekcijskog nadzora, najveći broj nadzora izvršen je u koordiniranim aktivnostima sa tržišnom inspekcijom, a po predstavkama korisnika poštanskih usluga, kao što su oštećenja pošiljaka u fazi prenosa, prekoračenja garantovanog roka za uručenje, gubitka pošiljaka, više naplaćene poštarine i nedozvoljene trgovine pošiljkama.

U uvodnom izlaganju Milan Dobrijević, predstavnik Ministartva, je istakao da kada je u pitanju Odsek za informaciono društvo koji se bavi unapređenjem poslovnog ambijenta i uslova za poslovanje i obrazovanje građana, najvažniji zakon koji je donet krajem prošle godine je Zakon o elektronskom poslovanju, odnosno o elektronskom dokumentu, o elektronskoj identifikaciji i o uslugama od poverenja u elektronskom poslovanju. Ono što je najvažnije izdvojiti je da je doneta čitava serija podzakonskih akata, koji su omogućili implementaciju i korišćenje od strane privrede usluge kvalifikovanog elektronskog potpisa i pečata sa opcijom potpisa i pečatiranja u „oblaku“. Takođe, omogućeno je dugotrajno čuvanje elektronskih dokumenata što je veoma značajno za privredu. Napomenuto je da se u narednom periodu očekuje usluga elektronske dostave dokumenata, koja će u elektronskom svetu zameniti poručenu pošiljku. Što se tiče akcionih planova, donet je Akcioni plan za sporovođenje Strategije za razvoj informacionog društva za period od 2018-2019. godine, kao i veoma značajan Akcioni plan za sprovođenje strategije razvoja industrije i informacionih tehnologija u Republici Srbiji koji predviđa čitav set aktivnosti povezanih sa digitalizacijom. Izdvojeno je da se radi na pripremi Zakona o trgovini i Izmeni zakona o elektronskoj trgovini. Zatim, kada je u pitanju program i edukacija i podizanje svesti digitalnih kompetencija i veština, Ministarstvo i Nacionalni kontakt centar sprovodi čitavu seriju programa, koji za cilj imaju različite kategorije stanovništva gde treba izdvojiti edukaciju dece kada je u pitanju bezbednost dece u upotrebi novih tehnologiji. Što se tiče projekata, istaknuto je da se radi na nekoliko velikih infrastrukturnih projekata gde je projekat povezane škole najvažniji i za koji su dobijena sredstva donetim Zakonom o budžetu za 2019. godinu i koji će rezultirati digitalizacijom obrazovanja. U saradnji sa Ministarstvom prosvete i kabinetom premijerke sve osnovne i srednje škole u Srbiji su povezane na akademsku mrežu čime im je obezbeđen brz, siguran i pouzdan pristup internetu, kao preduslov za digitalizaciju nastave i uvođenje naprednih servisa u proces nastave. Takođe, ono na čemu Ministarstvo trenutno radi je izgradnja bežičnih lokalnih računarskih mreža u školama što će omogućiti da kvalitetan i siguran internet dopre svakog učesnika obrazovnog procesa. Istaknut je i projekat za razvoj širokopojasne optičke infrastrukture u ruralnim predelima. Na kraju izlaganja, predstavnik Ministarstva je izdvojio saradnju sa SANU sa kojom su potpisana dva protokola, a u vezi sa bezbednošću i zaštitom podataka.

S obzirom da nije bilo prijavljenih narodnih poslanika za raspravu Odbor se pojedinačno izjasnio o svakoj tački dnevnog reda.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 01. oktobra 2017. godine do 29. decembra 2017. godine i odlučio, jednoglasno (9 glasova za), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period za period od 01. 01. 2018. godine do 31. 03. 2018. godine i odlučio, jednoglasno (9 glasova za), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 01. 04. 2018. godine do 30. 06. 2018. godine i odlučio, jednoglasno (9 glasova za), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period od 01. 07. 2018. godine do 30. 09. 2018. godine i odlučio, jednoglasno (9 glasova za), da ga prihvati.

Na sednici Odbora vođen je tonski zapis.

Sednica je zaključena u 14.30 časova.

SEKRETAR ODBORA PREDSEDNIK ODBORA

Biljana Ilić Katarina Rakić